b'\n_START_ARTICLE_\nLurvefly\n_START_SECTION_\nUtseende\n_START_PARAGRAPH_\nEt ganske stort (vingespenn 49\xe2\x80\x9356 mm), gr\xc3\xa5tt nattfly. Arten ser ikke ut som et typisk nattfly, men ligner mer p\xc3\xa5 enkelte tannspinnere (Notodontidae). Hannen har smalt fj\xc3\xa6rformede antenner. Kroppen er kraftig og tett kledt med gr\xc3\xa5 h\xc3\xa5r. Forvingen er lysgr\xc3\xa5 med kraftig gr\xc3\xa5 pudring og m\xc3\xb8rkere tegninger. Den er temmelig tynt skjellkledt og en tanke gjennomsiktig. Nyremerket er stort, utvidet i nedre del, p\xc3\xa5 undersiden med en kraftig, svart kantstrek. Ringmerket er lite og langt ovalt. Tappmerket, som sitter litt lenger bak, er svartkantet og langt ovalt. Vingen har ikke tydelige tverrlinjer. Bakvingen er uvanlig liten og smal til nattfly \xc3\xa5 v\xc3\xa6re, gr\xc3\xa5lig med m\xc3\xb8rkere best\xc3\xb8vning, i midten med en gr\xc3\xa5 flekk. Langs ytterkanten er det en rekke av avrundede, gr\xc3\xa5 flekker. Larven er friskt gr\xc3\xb8nn med hvite flekker og gulaktige tegninger.\n_START_SECTION_\nLevevis\n_START_PARAGRAPH_\nArten lever i l\xc3\xb8v- og blandingsskog. Larvene lever mest p\xc3\xa5 bj\xc3\xb8rk, men kan ogs\xc3\xa5 finnes p\xc3\xa5 osp, hegg og lind. De spinner seg inn i en kokong i bakken og forvandler seg til pupper f\xc3\xb8r de overvintrer. De voksne sommerfuglene flyr fra slutten av mars til mai, de er gjerne blant de f\xc3\xb8rste sommerfuglene som er ute om v\xc3\xa5ren.\n_START_SECTION_\nUtbredelse\n_START_PARAGRAPH_\nLurveflyet er utbredt i Nord- og Mellom-Europa og det nordlige Asia \xc3\xb8stover til Japan. I Norge er det noks\xc3\xa5 vanlig nord til Steinkjer i Nord-Tr\xc3\xb8ndelag.'